Seri Menanti

Seri Menanti atau Sari Mananti (Jawi: سري مننتي; Nogoghi: Soghi Monanti) adolah sabuah kota, mukim, sarato daerah pamiliahan majilih nagara bagian nan barado dalam Distrik Kuala Pilah. Barado di tangah Negeri Sembilan, Malaysia, kota iko talatak 33 km barat laut dari Seremban (ibu kota nagari) sarato 14 km barat daya Kuala Pilah. Kota iko marupokan kota rajo nagara bagian Negeri Sembilan sarato singgosano Yang Di-Pertuan Besar Negeri Sembilan atau Yamtuan Besar, kapalo nagara bagian Nagari Sambilan. 

Daerah tampek Seri Menanti barado dinamokan Adat Lingkungan. Salain itu, Seri Menanti juo mamarintah nagari (disabuik juo luak) sakaliliangnyo, antaro lain Terachi, Gunung Pasir, Ulu Muar, Jempol, jo Inas. Kasadoalahannyo dinamokan Luak Tanah Mengandung. 

 Sijarah 
Urang-urang Minangkabau marantau ka Negeri Sembilan pado abaik ka-14. Sakitar abaik ka-15, marantau labiah jauah ka darek dari Rembau inggo manaruko daerah nan kini dinamokan Seri Menanti. Di antaro panaruko iko, ado tokoh nan banamo Datuak Puteh dari Pagaruyuang. Manuruik kaba, urang-urang iko manamukan tigo batang padi nan ijau, sainggo Datuak Puteh manamokan daerah iko Padi Menanti. Lamo-kalamoan, imbauan daerah ko barubah manjadi Seri Menanti. Kato seri dipicayoi barasa dari namo dewi padi manuruik tradisi Jawa saisuak. Datuak Puteh picayo jo panamuan tigo batang padi itu ka mamakmuakan nagari itu jikok ditaruko.

Rajo Melewar tibo di Negeri Sembilan pado 1773, dilewa manjadi Yamtuan Besar partamo di Kampung Penajis, Rembau. Baliau kudian mamindahkan istanonyo ka Seri Menanti inggo manjadi kota rajo Negeri Sembilan sampai kini.
jmpl|Seri Menanti di Distrik Kuala Pilah

 Adat 
Seri Menanti iko mamainkan posisi pantiang sabagai pusek karajaan Negeri Sembilan. Posisinyo cando mandala nan dikaliliangi 8 nagari (luak) dalam 2 lingkaran:

 Lingkaran partamo iolah "surambi" tadiriateh Ulu Muar, Jempol, Gunung Pasir dan Terachi,
 Lingkaran kaduo nan maapik luak "surambi" iko iolah Jelebu, Johol, Rembau dan Sungai Ujong (kini Seremban).

Markah tanah pantiang
jmpl|Istano baru Yang Di-Pertuan BesarNegeri Sembilan, Istana Besar
Istano rasmi Yang Di-Pertuan Besar Negeri Sembilan adolah Istana Besar. Kompleks istano nan tadiri ateh istano utamo, balairuang singgosano (Balairong Seri), jo aula jamuan rajo. Istana Besar salasai dibangun pado 1932.

Istano kayu lamo, tanamo jo Istano Lamo, dibangun sarato dilewakan dek Yang Di-Pertuan Besar Tuanku Muhammad Shah ibni Almarhum Tuanku Antah (nan bakuaso antaro 1888–1933). Istano ko tabuek dari kayu Neobalanocarpus jo kayu basi atau kayu bulian (Eusideroxylon zwageri) sarato dipaku jo paku kayu. Istano ko dibangun salamo anam taun dan salasai pado 1908 nan maabihkan pitih $45,000.00 pado maso itu. Desain bangunan marujuak pado arsitektur Minangkabau, mampunyoi limo tingkek katinggian nan mancapai 67 kaki atau kiro-kiro 20 meter, sarato mampunyoi 99 tunggak nan manopang struktur utamo. Istano lamo dibangun manggangtikan Istana Pulih nan abih tabaka dek Tantara Baritania. Panggambaran jo parencanaan Istana Lama disalasaikan dek Mr Woodford (Public Works Department) nan marujuak pado desain duo tukang kayu satampek, Kahar jo Taib. Istano iko dipakai sampai 1932 salapeh Yang Di-Pertuan Besar pindah ka Istana Besar. Istana Lamo alah ditatapkan sabagai situs warisan nasional dan diubah manjadi Museum Karajaan pado taun 1992.

 Rujuakan 

Kategori:Nagari Sambilan